CELEX: 52021PC0611
Language: bg
Date: 2021-10-06
Title: Предложение за РЕГЛАМЕНТ НА СЪВЕТА за разпределяне на възможностите за риболов съгласно действащия от 2021 г. до 2024 г. Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук

ЕВРОПЕЙСКА КОМИСИЯ
            Брюксел, 6.10.2021
            COM(2021) 611 final
            2021/0310(NLE)
            
            Предложение за
            РЕГЛАМЕНТ НА СЪВЕТА
            за разпределяне на възможностите за риболов съгласно действащия от 2021 г. до 2024 г. Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Споразумението за партньорство в областта на устойчивото рибарство (СПОУР) между Европейския съюз и правителството на островите Кук беше подписано съответно на 3 май 2016 г. и на 14 май 2016 г. и временното му прилагане започна на 14 май 2016 г. за период от осем години. То се подновява с мълчаливо съгласие и е все още в сила. Временното прилагане на първия четиригодишен протокол към СПОУР започна на 14 октомври 2016 г., като срокът му изтече на 13 октомври 2020 г. Както споразумението, така и протоколът влязоха в сила на 10 май 2017 г.
               
               
                  На 7 юли 2020 г. Съветът прие мандат
                     1
                  , с който упълномощи Европейската комисия да започне преговори за нов протокол към СПОУР между Европейския съюз и правителството на островите Кук („островите Кук“) и за възможно удължаване на срока на протокола
                     2
                   към същото споразумение, който трябваше да изтече на 13 октомври 2020 г. 
               
               
                  По време на първия кръг от преговорите (16 юли 2020 г.) представителите на ЕС и на островите Кук се договориха, че поради сложността на преговорния процес той трябва да протече в няколко кръга. Двете страни съответно се договориха да удължат прилагането на протокола за максимален период от една година съгласно получения от Съвета мандат. Това удължаване беше определено в споразумение под формата на размяна на писма, което беше парафирано на 29 юли 2020 г. в Брюксел и Раротонга (острови Кук).
               
               
                  Срокът на действие на протокола беше удължен с една година, считано от следващата дата на подписване от двете страни на споразумението под формата на размяна на писма, т.е. 14 ноември 2020 г. Съответно срокът на действащия в момента протокол изтича на 13 ноември 2021 г.
               
               
                  Въз основа на съответните указания за водене на преговори
                     3
                   Комисията проведе преговори с островите Кук, чиято цел е от името на Европейския съюз да бъде сключен нов протокол за прилагане на СПОУР. След приключването на тези преговори, на 28 юли 2021 г. беше парафиран нов протокол. Той обхваща период от три години, считано от началната дата на временното прилагане, определена в член 11 от протокола, а именно датата, на която е подписан от двете страни.
               
               
                  Целта на протокола е на корабите на Европейския съюз да се предоставят възможности за риболов в рамките на наличния излишък в риболовните зони на островите Кук с оглед на научните становища и препоръките на Комисията за риболова в Западния и Централния Тихи океан (WCPFC). Протоколът също така е насочен към засилване на сътрудничеството между Европейския съюз и островите Кук, така че да се установи рамка за партньорство за развитието на политика на устойчиво рибарство и за отговорно използване на рибните ресурси в риболовните зони на островите Кук, което е в интерес и на двете страни.
               
            
            
               По силата на новия протокол между Европейския съюз и островите Кук флотът на ЕС има право да извършва улов на риба тон в риболовните зони на островите Кук, като предвидените възможности за риболов са, както следва:
            
            
               –4 кораба с мрежи гъргър за улов на риба тон с достъп до риболовните зони на островите Кук в продължение на 100 дни годишно;
            
            
               –при поискване на флота на ЕС могат да бъдат предоставени 110 допълнителни дни годишно.
            
            
               Целта на настоящото предложение е да се установи разпределението между държавите членки на възможностите за риболов, заложени в Протокола за прилагане на Споразумението за партньорство в областта на устойчивото рибарство между Европейския съюз и правителството на островите Кук.
            
            
               •Съгласуваност с действащите разпоредби в тази област на политиката
            
            
               
                  В съответствие с приоритетите, заложени в Регламента за общата политиката в областта на рибарството
                     4
                  , протоколът предоставя възможности за риболов на корабите на Съюза в риболовните зони на островите Кук въз основа на най-добрите налични научни становища и при спазване на препоръките на WCPFC. Протоколът също така позволява на Европейския съюз и на островите Кук да работят в по-тясно сътрудничество, така че да се насърчи отговорното използване на рибните ресурси в риболовните зони на тази самоуправляваща се територия и да се подпомогнат нейните усилия за развитие на риболовния ѝ отрасъл, което е в интерес и на двете страни. 
               
            
            
               •Съгласуваност с други политики на Съюза
            
            
               
                  Договарянето на нов протокол за прилагане на СПОУР — в което се съдържа разпоредба относно предлаганото удължаване на срока — се вписва в рамките на външната дейност на ЕС по отношение на държавите от Африка, Карибите и Тихоокеанския басейн, и по-конкретно отчита целите на ЕС в областта на спазването на демократичните принципи и правата на човека.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               
                  Правното основание е член 43, параграф 3 от Договора за функционирането на Европейския съюз, в който се определя, че мерките за разпределянето на възможностите за риболов се приемат от Съвета по предложение на Комисията. 
               
            
            
               •Субсидиарност (при неизключителна компетентност) 
            
            
               Предложението попада в обхвата на изключителната компетентност на Европейския съюз.
            
            
               •Пропорционалност
            
            
               Предложението е пропорционално на определената в член 31 от Регламента за общата политика в областта на рибарството цел за осигуряване на правна, екологична, икономическа и социална рамка за управление на риболовните дейности, извършвани от корабите на Съюза във водите на трети държави. То е съобразено както с посочените разпоредби, така и със съдържащите се в член 32 от същия регламент разпоредби относно финансовата помощ за трети държави.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  При изготвянето на оценката на протокола за периода 2016—2020 г. бяха проведени консултации със заинтересованите страни. Беше извършено и допитване до експерти на държавите членки в рамките на технически срещи. В хода на тези консултации се наложи изводът, че би било целесъобразно да се поднови протоколът с островите Кук. 
               
            
            
               •Консултации със заинтересованите страни
            
            
               
                  В рамките на оценката бяха проведени консултации с държавите членки, представители на сектора и международни организации на гражданското общество, както и с органа за управление на рибарството и представители на гражданското общество на островите Кук. Бяха проведени също така дискусии в рамките на Консултативния съвет по далечно плаване.
               
            
            
               •Събиране и използване на експертни становища
            
            
               
                  В съответствие с разпоредбите на член 31, параграф 10 от Регламента за общата политика в областта на рибарството Комисията възложи на независим консултант извършването на предварителната и последващата оценка.
               
            
            
               •Оценка на въздействието
            
            
               
                  Не е приложимо.
               
            
            
               •Пригодност и опростяване на законодателството
            
            
               
                  Не е приложимо.
               
            
            
               •Основни права
            
            
               Договореното споразумение включва клауза относно последиците в случай на нарушаване на основните елементи на член 9 от Споразумението от Котону
                  5
               , отнасящи се до правата на човека, или съответния член от споразумението — негов правоприемник.
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Проектът на регламент няма отражение върху бюджета на Съюза.
               
            
         
         
            
               5.ДРУГИ ЕЛЕМЕНТИ
            
            
               •Планове за изпълнение и механизми за наблюдение, оценка и докладване
            
            
               Механизмите за наблюдение са предвидени в СПОУР и в протокола за неговото прилагане.
            
            
               2021/0310 (NLE)
            
            
               Предложение за
            
            
               РЕГЛАМЕНТ НА СЪВЕТА
            
            
               за разпределяне на възможностите за риболов съгласно действащия от 2021 г. до 2024 г. Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 43, параграф 3 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Споразумението за партньорство в областта на устойчивото рибарство между Европейския съюз и правителството на островите Кук
                  6
                 („споразумението“) беше одобрено с Решение (ЕС) 2017/418 на Съвета
                  7
                и влезе в сила на 10 май 2017 г. Временното прилагане на протокола към споразумението („протокола“) започна на 14 октомври 2016 г.
                  8
                за период от четири години.
            
            
               (2)Срокът на действие на протокола беше удължен с една година и ще изтече на 13 ноември 2021 г.
                  9
               .
            
            
               (3)На 7 юли 2020 г. Съветът упълномощи Комисията да започне преговори с островите Кук за сключването на нов протокол за прилагане на споразумението за партньорство в областта на устойчивото рибарство.
            
            
               (4)В резултат на тези преговори протоколът беше парафиран на 28 юли 2021 г.
            
            
               (5)На […] г. Съветът прие Решение (ЕС) 2021/...
                  10
                за подписване и временно прилагане на новия протокол, при условие че бъде сключен на по-късна дата. 
            
            
               (6)Предвидените в протокола възможности за риболов следва да се разпределят между държавите членки за целия период на прилагане на протокола.
            
            
               (7)Настоящият регламент следва да влезе в сила възможно най-скоро с оглед на икономическото значение, свързано с риболовните дейности на Съюза в риболовните зони на островите Кук и с необходимостта да се предотврати прекъсването на тези дейности при изтичането на срока на действащия в момента протокол.
            
            
               (8)Протоколът ще се прилага временно от датата на подписването му, за да се позволи извършването на риболовните дейности на корабите на Съюза. Поради това настоящият регламент следва да се прилага от същата дата,
            
            
               ПРИЕ НАСТОЯЩИЯ РЕГЛАМЕНТ:
            
         
         
            
               Член 1
            
            
               Възможностите за риболов, определени съгласно Протокола за прилагане на Споразумението за партньорство в областта на устойчивото рибарство между Европейския съюз и правителството на островите Кук („протокола“), се разпределят между държавите членки, както следва:
            
            
               –за корабите с мрежи гъргър за улов на риба тон:
            
            
               –Испания: 3 кораба,
            
            
               –Франция:  1 кораб.
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от [Служба за публикации: да се въведе датата на подписване на протокола].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Решение на Съвета за разрешаване на започването на преговори за нов протокол към Споразумението за партньорство в областта на устойчивото рибарство между Европейския съюз и правителството на островите Кук и за възможно удължаване на срока на действие на действащия протокол към същото споразумение (ST 8848/20).
               
               
                  
                     (2)
                  
                        Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук (ОВ L 131, 20.5.2016 г., стр. 10).
               
               
                  
                     (3)
                  
                        Приети на 3418-ото заседание на Съвета по селско стопанство и рибарство, проведено на 22 октомври 2015 г.
               
               
                  
                     (4)
                  
                        ОВ L 354, 28.12.2013 г., стр. 22.
               
               
                  
                     (5)
                  
                        ОВ L 317, 15.12.2000 г., стр. 3.
               
               
                  
                     (6)
                  
                        ОВ L 131, 20.5.2016 г., стр. 3.
               
               
                  
                     (7)
                  
                        Решение (ЕС) 2017/418 на Съвета от 28 февруари 2017 г. за сключване от името на Европейския съюз на Споразумението за партньорство в областта на устойчивото рибарство между Европейския съюз и правителството на островите Кук и протокола за прилагане към него (ОВ L 64, 10.3.2017 г., стр. 1).
               
               
                  
                     (8)
                  
                        ОВ L 289, 25.10.2016 г., стр. 1.
               
               
                  
                     (9)
                  
                        ОВ L 395, 25.11.2020 г., стр. 1.
               
               
                  
                     (10)
                  
                        Решение (ЕС) 2021/… на Съвета от … 2021 г. относно … (ОВ C […], […] г., стр. […]).